ארץ ישראל וצאצאי הגרים

נכתב ע"י הרב משה צוריאל

ט"ז חשון, תשע"ח

עמדתי להתבונן בתופעה המוזרה כיצד יש בין הישראלים כל כך הרבה אנשים המצדדים בעד ויתור על חלקי נחלת ארץ ישראל. כשנביט בשאר מדינות העולם, אין אנו מוצאים אצלם תמיכה כה רבתית בויתור על חלקי ארץ מולדתם. מניין באה ההזנחה הנוראה הזאת?

אלא מדברי הרב אברהם קוק עלה בידי בס"ד פתרון לשאלה הנ"ל. הוא רושם (אגרות, ח"ב עמ' קפז) מה הן הסגולות של ישראל האוטנתיים. זו לשונו: "ובדורנו נתרבו נשמות רבות שאע"פ שהן שפלות מאד בענין הבחירה [=מעשים ע"פ בחירה חופשית] ועל כן הם נגועים במעשים רעים מאד ובדעות רעות מאד, ד' ישמרנו, מכל מקום אור הסגולה מאיר בהם, ועל כן הם מחבבים מאד את כללות ישראל, וחושקים בארץ ישראל, ובכמה דברם טובים ויקרים מהמדות שהם באים מסגולת ישראל בטבע נפשם הם מצויינים בהם" עכ"ל לעניננו.

הרב מציין שלושה סימני היכר להכיר למי יש הסגולה. אהבת כלל ישראל, אהבת ארץ ישראל, ומדות טובות. הבה נחקור מה המקורות לרשימה זו? בענין מדות טובות, הרי מפורש ביבמות (עט ע"ט) שהם רחמנים, ביישנים וגומלי חסדים. ובביצה (לב ע"ב) אלו שאינם רחמנים, הרי הם צאצאי הערב רב.

בענין אהבת כלל ישראל, זה פשיטא כי מי שהוא מעמנו, לא יחתור להפוך את ארצנו למדינת כל אזרחיה, כולל נוצרים, ישמעאלים, אפריקאים וכיו"ב. ויסכנו את חיי חיילינו, לנהוג במוסריות קיצונית ומזויפת [כמו לירות באויר, ולא בגוף מתקיפינו] הגורמת להרבות חללינו, ולהעדיף ערכים הומאניים, אוניברסליים על פני ערכי תורתנו. אבל אהבת ארץ ישראל, זו מניין לו?

אלא כידוע הגֵרים לא קבלו חלק בנחלת ארץ ישראל. כך נפסק ברמב"ם בסוף הל' מעשר שני (פרק יא, הלכה יז) בענין וידוי מעשרות, כותב:

(יז) "ישראל וממזרים מתוַדִים **אבל לא גרים** ועבדים משוחררים **מפני שאין להם חלק בארץ** והרי הוא אומר "ואת האדמה אשר נתת לנו". כהנים ולויים מתודים שאע"פ שלא נטלו חלק בארץ יש להם ערי מגרש".

בפרשת המחרף והמגדף, הבן של שלומית בת דברי שנאנסה ע"י מצרי, מובא במדרש (תנחומא, אמור, כד)

(1) מדרש תנחומא אמור פרק כד

(כד) ויצא בן אשה ישראלית רבי חמא בר אבא אמר מפרשת יוחסין יצא שכשבא ליטע אהלו במחנה דן דחוהו אמרו לו [=בית דינו של משה, עיין רש"י על התורה] 'בן מצרי אתה וכתיב (במדבר ב) 'איש על דגלו באותות לבית אבותם' ולא לבית אמותם מיד. התחיל לנקוב את השם ולקללו".

כלומר אפילו אם אמו מישראל, ודינו יהודי והוא חייב במצוות, אבל נחלה בארץ ישראל אינו יכול לקבל.

חזרתי לבדוק במקרא בכמה מקומות נכתב שארץ ישראל ניתנה לזרעם של אברהם יצחק ויעקב ומצאתי לא פחות מאחד-עשרה פסוקים מפורשים. כדלהלן:

לאברהם אבינו ארבע פעמים.

]א] "לזרעך אתן את הארץ הזאת" (בראשית יב, ז)

[ב] ושוב "לזרעך אתן את הארץ הזאת" (בראשית כד, ז)

[ג] "כי את כל הארץ אשר אתה רואה, לך אתננה ולזרעך עד עולם" (בראשית יג, טו)

[ד] "לזרעך נתתי את הארץ הזאת" (בראשית טו, יח)

וליצחק אבינו:

[ה] ונתתי לזרעך את כל הארצות האל" (בראשית כו, ד). לשון רבוי "ארצות": ארץ הכנעני, והחתי, והאמורי ושאר ז' עממין.

וליעקב אבינו:

[ו] "ויתן לך את ברכת אברהם, לך ולזערך אתך, לרשתך את ארץ מגוריך אשר נתן אלהים לאברהם" (בראשית כח, ד) [אגב: מכאן מפורש שאין לישמעאלים חלק בארץ ישראל].

[ז] "ולזרעך אחריך אתן את הארץ" (בראשית לה, יב)

בתפילת משה רבינו לפני הקב"ה, בזמן חטא העגל:

[ח] "זכור לאברהם ליצחק ולישראל עבדיך, אשר נשבעת להם בך, ותדבר אליהם ארבה את זרעכם ככוכבי השמים, וכל הארץ הזאת אשר אמרתי אתן לזרעכם ונחלו לעולם" (שמות לב, יג)

ובדיבורו של ה' למשה רבנו:

[ט] "לֵךְ עלה מזה אתה והעם וכו' אל הארץ אשר נשבעתי לאברהם ליצחק וליעקב לאמר: לזרעך אתננה" (שמות לג, א)

ובדברי זירוז של משה, לפני עת פטירתו, לזרז אותם לכבוש את הארץ:

[י] "ראה נתתי לפניכם את הארץ, בואו ורשו את הארץ אשר נשבע ה' לאבותיכם לאברהם ליצחק וליעקב לתת להם, ולזרעם אחריהם" (דברים א, ח)

ובדברי זירוז של משה רבינו, שעלינו לקיים את מצות התורה:

[יא] "ולמען תאריכו ימים על האדמה אשר נשבע ה' לאבותיכם לתת להם ולזרעם, ארץ זבת חלב ודבש" (דברים יא, ט).

הרי הדגשה חוזרת שוב ושוב כי הארץ הובטחה לנחלה (לרשת לפי היאחזות בקרקעות) רק לצאצאי האבות.

 תפקידו של אליהו הוא, בעת בואו לעתיד, לברר יחוסם של השבטים. כך אמרו חז"ל: (קידושין דף ע' ע"ב - עא/א):

"כשהקדוש ברוך הוא מטהר שבטים, שבטו של לוי מטהר תחילה שנאמר (מלאכי ג, ג) 'וישב מצרף ומטהר כסף וטיהר את בני לוי וזיקק אותם כזהב וככסף והיו לה' מגישי מנחה בצדקה'".

מפרש רש"י, "מטהר השבטים, מייחסָם". עכ"ל. כלומר לברר כל אחד ואחד מאיזה שבט הוא בא. פשיטא שמי שהיה בין אבות אבותיו (הזכרים) איזה גר, אין היחוס שלו מגיע עד לצאצאיהם ממש של אברהם יצחק ויעקב, כי אותו גר [קדמון] לא היה מזרע האבות. כלומר אפילו יש לו שושלת היחס בן אחרי אב, משך עשרות דורות, אבל באמצע השושלת הזה הוכנס גר [מצד הזכרים], כבר אין לו המשכיות עד לאבות האומה.

ברור כי גם צאצאי הגרים הם יהודים גמורים, אבל בכל זאת יש הבדל בין צדיק בן צדיק לבין צדיק בן רשע, כמו שראינו שיצחק ורבקה שניהם התפללו להשיג בנים, "ויעתר לו ה'" מפרש רש"י (בראשית כה, כא):

"ויעתר לו - לו ולא לה. שאין דומה תפלת צדיק בן צדיק לתפלת צדיק בן רשע, לפיכך לו ולא לה". עכ"ל. כלומר ליהודי מצאצאי אברהם יצחק ויעקב יש זכות מרובה, גם להשיג נחלה בארץ הקודש, מה שאין צאצאי הגרים.

ובזה מוסבר כיצד יש כל כך הרבה ישראלים בימינו המכחישים את בעלותינו על ארץ הקודש. "איהו לא חזי, מזליה חזי". הנפש שלו מרגישה שאין לו חלק בארץ ישראל, אין לו זיקה אליה, ולכן הוא מוכן בקלות לוותר עליה.

אמנם יש משפחות שיש בהם אח אחד כך, ואח אחר החושק בארץ ישראל. המענה על כך, כי יש לו בחירה חופשית. למרות היות גם הוא מצאצאי גרים, הקדושה שבו על פי מעשיו והשתדלותו מעוררת אותו להכיר במתנתו של הקב"ה לעם ישראל.